**Likumprojekta "Grozījumi Vārda, uzvārda un tautības ieraksta maiņas likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar likumprojektu "Grozījumi Vārda, uzvārda un tautības ieraksta maiņas likumā" (turpmāk – Likumprojekts) tiek pilnveidots vārda, uzvārda un tautības ieraksta maiņas process, paplašinot vārda vai uzvārda (vārda un uzvārda) un tautības ieraksta maiņas iesnieguma iesniegšanas iespējas un precizējot uzvārda maiņas iemeslus, svītrota prasība iesniegumam par vārda vai uzvārda (vārda un uzvārda) maiņu pievienot fotogrāfiju, precizēts valsts nodevas apmērs, novērstas konstatētās neatbilstības faktiskajai situācijai.  Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Vārda, uzvārda un tautības ieraksta maiņas likuma (turpmāk – Likums) 2. panta pirmā daļa paredz vārda un uzvārda maiņu šādos gadījumos:  1) vārds vai uzvārds apgrūtina personas iekļaušanos sabiedrībā;  2) persona vēlas dzimšanas reģistrā ierakstītajam vārdam pievienot otru vārdu. Vārds, kurš reģistrā ierakstīts pirmais, uzskatāms par pamatvārdu;  3) persona vēlas iegūt vai pievienot savam uzvārdam laulātā uzvārdu;  4) persona vēlas iegūt savu dzimtas uzvārdu tiešā augšupējā līnijā;  5) persona vēlas atgūt savu dzimto vai pirmslaulības uzvārdu, ja tas nav izdarīts, šķirot laulību, vai pēc laulības atzīšanas par spēkā neesošu;  6) personai mainīts dzimums;  7) viens no nepilngadīgas personas vecākiem vai abi vecāki ir notiesāti par tīša, smaga vai sevišķi smaga nozieguma izdarīšanu.  Izskatot uzvārda maiņas iesniegumus, konstatēts, ka iztrūkst atsevišķi uzvārda maiņas iemesli, piemēram, situācijās, kad persona vēlas atgūt dzimto uzvārdu, ja personai ir bijušas vairākas laulības, vai pirmslaulības uzvārdu, nešķirot laulību; iegūt tēva vai mātes esošo uzvārdu (lai visa ģimene būtu vienā uzvārdā), kas atšķiras no personas, kura vēlas mainīt savu uzvārdu. Šādas situācijas rodas, kad personas vecāki ir stājušies citā laulībā, mainījuši uzvārdu un ģimenē ir vēl citi bērni (pusmāsas, pusbrāļi). Šobrīd tiek izmantots uzvārda maiņas iemesls – uzvārds apgrūtina personas iekļaušanos sabiedrībā.  Likuma 2. panta pirmās daļas 4. punktā noteikts, ka persona var iegūt dzimtasuzvārdu tiešā augšupējā līnijā – šis punkts attiecas uz gadījumiem, kad persona vēlas iegūt vecāku, vecvecāku utt. uzvārdu, kas ir norādīts attiecīgās personas, kuras uzvārdu vēlas iegūt, dzimšanas reģistra ierakstā.  Savukārt situācijās, kad, piemēram, personas, kura vēlas mainīt uzvārdu, māte stājās jaunā laulībā ar vīrieti, kas nav personas, kura vēlas mainīt uzvārdu, tēvs, un pieņem šī vīrieša uzvārdu, nav piemērojams Likuma 2. panta pirmās daļas 4. punkts – uzvārds, kas iegūts noslēdzot laulību, nav uzskatāms par dzimtas uzvārdu. Tā kā nereti šādās ģimenēs ir vēl citi bērni, kas ir dzimuši šajā laulībā, rodas situācija, kad mammai, pusbrāļiem, pusmāsām ir cits uzvārds, līdz ar to, ir vēlēšanās iegūt uzvārdu, kāds ir visai pārējai ģimenei.  Tādējādi Likumprojektā tiek paredzēts:  1) precizēt Likuma 2. panta pirmās daļas 5. punktā minēto uzvārda maiņas iemeslu, izsakot to šādā redakcijā "persona vēlas atgūt savu dzimto vai pirmslaulības uzvārdu";  2) papildināt Likuma 2. panta pirmo daļu ar 8. punktu, ar jaunu uzvārda maiņas iemeslu – persona vēlas iegūt mātes vai tēva uzvārdu.  [2] Atbilstoši Likuma 4. panta pirmajai daļai persona, kura vēlas mainīt savu vārdu vai uzvārdu (vārdu un uzvārdu) vai tautības ierakstu, iesniedz pašvaldības dzimtsarakstu nodaļai (turpmāk – nodaļa) attiecīgu rakstveida iesniegumu, kurā norāda vārda vai uzvārda (vārda un uzvārda) vai tautības ieraksta maiņas iemeslu. Minētā panta piektā daļa noteic, ka persona, kura atrodas ārvalstī, iesniegumu iesniedz Latvijas Republikas diplomātiskajā un konsulārajā pārstāvniecībā ārvalstī (turpmāk – pārstāvniecība) pārsūtīšanai Tieslietu ministrijas Dzimtsarakstu departamentam (turpmāk – Departamentam).  Saistībā ar Covid-19 infekcijas izplatību valstī tika izstrādāts Covid-19 infekcijas izplatības pārvaldības likums. Minētā likuma 8. panta piektā daļa paredz, ka persona, kura vēlas mainīt vārdu vai uzvārdu (vārdu un uzvārdu) vai tautības ierakstu, var iesniegt iesniegumu arī Departamentā. Likumprojekta "Covid-19 infekcijas izplatības pārvaldības likums" sākotnējās ietekmes novērtējuma ziņojumā (anotācijā**)** paskaidrots, ka iesniegumu Departamentā var iesniegt, nosūtot to pa pastu vai elektroniski. Līdz ar to tika paplašinātas iesnieguma par vārda vai uzvārda (vārda un uzvārda) vai tautības ieraksta maiņai iesniegšanas iespējas, tādējādi samazinot klātienes kontaktēšanos epidemioloģiskās situācijas laikā.  Personām ne vienmēr ir iespēja klātienē apmeklēt nodaļu tās darba laikā, tāpat, piemēram, pārstāvniecības no personām, kuras uzturas ārvalstī, atrodas pat vairāku simtu kilometru attālumā, tādējādi atsevišķos gadījumos prasība ierasties klātienē ir apgrūtinoša un nesamērīga.  Departamentā, aptuveni septiņu mēnešu laikā, saņemti 124 iesniegumi (uz 2021. gada 4. janvāri), līdz ar to secināms, ka šāda kārtība ir atbalstāma un atstājama arī turpmāk.  Ievērojot minēto, kā arī to, ka Covid-19 infekcijas izplatības pārvaldības likums ir spēkā tik ilgi, kamēr pastāv epidemioloģiskās drošības draudi saistībā ar Covid-19 infekcijas izplatību, kā arī to, ka Departamentā regulāri tiek iesniegti iesniegumi par vārda vai uzvārda (vārda un uzvārda) un tautības ieraksta maiņu, ar Likumprojektu tiek paredzēta un nostiprināta iespēja, ka iesniegumu arī turpmāk varēs iesniegt Departamentā, nosūtot to pa pastu vai elektroniski, parakstītu ar drošu elektronisko parakstu, izmantojot valsts pārvaldes pakalpojumu portāla <https://www.latvija.lv> e-pakalpojumu ("Iesniegums iestādei", šobrīd nav plānots izstrādāt jaunu e-pakalpojumu), vai no personas e-adreses. Šāda iesniegšanas kārtība būtiski mazina administratīvo slogu iesnieguma iesniegšanas procesā, kā arī piedāvā sabiedrībai dažādus iesnieguma iesniegšanas kanālus.  Tā kā lēmumu par atļauju mainīt vārdu vai uzvārdu (vārdu un uzvārdu) vai tautības ierakstu vai par atteikumu mainīt vārdu vai uzvārdu (vārdu un uzvārdu) vai tautības ierakstu pieņem Departamenta direktors, iesnieguma iesniegšana Departamentā, nosūtot to pa pastu vai elektroniski, būtiski saīsina iesnieguma izskatīšanas procesu. Savukārt iesnieguma par atļauju mainīt vārdu vai uzvārdu (vārdu un uzvārdu) vai tautības ierakstu iesniegšana pa pastu vai elektroniski nodaļā vai pārstāvniecībā, pagarinātu iesnieguma izskatīšanas procesu, kā arī, ja persona izvēlētos šādu iesniegšanas kanālu, būtu nelietderīgi to pa pastu vai elektroniski sūtīt nodaļai vai pārstāvniecībai, jo iesniegums pēc tam tiek sūtīts Departamentam lēmuma pieņemšanai.  Atbilstoši minētajam, ar Likumprojektu papildināta Likuma 4. panta pirmā daļa, 5. panta pirmā daļa un 6. panta pirmā daļa nosakot, ka iesniegumu turpmāk varēs iesniegt arī Departamentā, nosūtot pa pastu vai elektroniski.  Iesnieguma par vārda vai uzvārda (vārda un uzvārda) vai tautības ieraksta maiņu iesniegšanas kārtība nodaļā un pārstāvniecībā nemainīsies, un arī turpmāk iesniegumu nodaļā un pārstāvniecībā personas varēs iesniegt klātienē, jo šādu iesniegšanas veidu izvēlas noteikta sabiedrības daļa, kura neizmanto iespēju iesniegumu nosūtīt attālināti.  Iesniedzot iesniegumu par vārda vai uzvārda (vārda un uzvārda) vai tautības ieraksta maiņu elektroniska dokumenta formātā, ir ievērojami normatīvie akti par elektronisko dokumentu noformēšanu. Piemēram, ja iesniegums tiek nosūtīts uz Departamenta elektronisko adresi (e-pastu), tam ir jābūt parakstītam ar drošu elektronisko parakstu (e-parakstu).  Pievienojamie dokumenti, iesniedzot vārda vai uzvārda (vārda un uzvārda) vai tautības ieraksta maiņas iesniegumu Departamentā, nemainās. Piemēram, kā līdz šim, ja kāds no pievienojamiem dokumentiem ir izsniegts ārvalstī, persona, iesniedzot vārda vai uzvārda (vārda un uzvārda) vai tautības ieraksta maiņas iesniegumu, iesniedz ārvalstī izdotā dokumenta kopiju, pievienojot tulkojumu latviešu valodā (piemēram, dokumentu par dzimšanu, par laulības noslēgšanu). Iesniedzot dokumentu kopijas elektroniska dokumenta formātā, ir ievērojami normatīvie akti par elektronisko dokumentu noformēšanu.  Attiecīgi, papildinot iesnieguma iesniegšanas veidus, tiek precizēta Likuma 5. panta trešā un ceturtā daļa, kā arī 6. panta trešā daļa nosakot, ja vārda vai uzvārda (vārda un uzvārda) vai tautības maiņas iesniegums iesniegts Departamentā, iesnieguma izskatīšanai nepieciešamos dokumentus, t.i., datorizdrukas no Latvijā sastādītiem civilstāvokļa aktu reģistriem, pieprasīs un pievienos Departaments, tajā skaitā arī ziņas no Sodu reģistra.  Likuma 5. panta ceturtajā daļā noteikts, ka nodaļa no Sodu reģistra pieprasa izrakstu par personas sodāmību. Sodu reģistrs sniedz atbildi 10 darba dienu laikā.  Departamentam un nodaļām ir pieeja Iekšlietu ministrijas Informācijas centra informācijas sistēmai, lai iegūtu informāciju par personas sodāmību. Līdz ar to Likumprojektā precizēta minētā norma, nosakot, ka arī Departaments no Sodu reģistra pieprasa ziņas par personas sodāmību, attiecīgi svītrots otrais teikums.  Vienlaikus minētajos pantos (5. panta trešajā daļā, 6. panta otrās daļas 1. punktā un trešajā daļā) precizēta terminoloģija atbilstoši Civilstāvokļa aktu reģistrācijas likuma 47. panta pirmajai daļai, aizstājot "izrakstu" ar attiecīga civilstāvokļa aktu reģistrācijas apliecinošā dokumenta nosaukumu.  Likuma 6. panta ceturtajā daļā noteikts, ka nodaļa no Iedzīvotāju reģistra pieprasa izziņu par personas tautību, ja tā nav norādīta personu apliecinošā dokumentā. Likumprojektā minētā panta daļa svītrota, ņemot vērā, ka ziņas par personas tautību norādītas dzimšanas reģistra ierakstā.  Lēmumu par atļauju mainīt vārdu vai uzvārdu (vārdu un uzvārdu) vai tautības ierakstu vai par atteikumu mainīt vārdu vai uzvārdu (vārdu un uzvārdu) vai tautības ierakstu pieņem Departamenta direktors un personai tas tiek paziņots Administratīvā procesa likumā noteiktajā kārtībā. Tāpat lēmums, kas parakstīts ar drošu elektronisko parakstu un laika zīmogu, personai var tikt nosūtīts elektroniski, ja persona ir izteikusi šādu vēlmi, nosūtot to uz personas norādīto e-pasta adresi vai oficiālo elektronisko adresi.  [3] Šobrīd Likuma 5. panta otrās daļas 3. punktā noteikts, ka persona vārda vai uzvārda (vārda un uzvārda) maiņas iesniegumam pievieno fotogrāfiju.  Ar Likumprojektu precizēts normatīvais regulējums atbilstoši Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 5. panta 1. punkta b) un c) apakšpunktā minētajiem personas datu apstrādes principiem.  5. panta 1. punkta b) apakšpunktā noteikts, ka personas dati tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; turpmāka apstrāde arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar 89. panta 1. punktu nav uzskatāma par nesavietojamu ar sākotnējiem nolūkiem (nolūka ierobežojumi). Savukārt minētā panta 1. punkta c) apakšpunktā noteikts, ka personas dati ir adekvāti, atbilstīgi un ietver tikai to, kas nepieciešams to apstrādes nolūkos (datu minimizēšana).  Minētā regulējuma 5. panta 1. punkta b) un c) apakšpunktā noteikti personas datu apstrādes principi – nolūka ierobežojuma princips, kas noteic, ka personas dati jāvāc noteiktam mērķim, kā arī datu minimizēšanas princips, kas noteic, ka personas dati tiek vākti tādā apjomā, kas nepieciešami apstrādes nolūkam.  Pieņemot lēmumu par vārda vai uzvārda (vārda un uzvārda) maiņu, tiek vērtētas iesniegumā norādītās ziņas, proti, vai iesniegumā norādītais iemesls atbilst Likuma 2. panta pirmajā daļā norādītajam, vai ir samaksāta valsts nodeva, vai ir iesniegti visi nepieciešamie dokumenti, vai izvēlētais vārds vai uzvārds (vārds un uzvārds) atbilst latviešu valodas pareizrakstības normām utt. Likuma 5. panta otrās daļas 3. punktā noteikts, ka iesniegumam jāpievieno fotogrāfija. Fotogrāfijas pievienošana iesniegumam iekļauta jau sākotnējā regulējumā par vārda vai uzvārda (vārda un uzvārda) un tautības ieraksta maiņu (pirms stājās spēkā Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)).  Izskatot vārda vai uzvārda (vārda un uzvārda) maiņas iesniegumu, fotogrāfija netiek vērtēta un tai nav nozīmes lēmuma pieņemšanas procesā. Stājoties spēkā Eiropas Parlamenta un Padomes 2016. gada 27. aprīļa regulai (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), Likumā ietvertā norma par fotogrāfijas pievienošanu ir pretrunā ar minētajā regulā ietvertajiem principiem par personas datu apstrādi. Proti, tiek ievākti un glabāti personas dati, minētajā gadījumā fotogrāfija, kas nav nepieciešama lēmuma pieņemšanai.  Līdz ar to, izvērtējot Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktos principus kopsakarā ar Likuma regulējumu, konstatēts, ka lēmuma pieņemšanai par vārda vai uzvārda (vārda un uzvārda) maiņu personas fotogrāfija nav nepieciešama. Tātad šāda apjoma datu apstrādi turpmāk veikt nav nepieciešams. Līdz ar to Likumprojektā paredzēts grozīt Likuma 5. panta otrās daļas 3. punktu, svītrojot nepieciešamību vārda vai uzvārda (vārda un uzvārda) maiņas iesniegumam pievienot fotogrāfiju (4,5 x 3,5 cm). Attiecīgi nepieciešams veikt grozījumus arī Ministru kabineta 2009. gada 22. septembra noteikumos Nr. 1079 "Noteikumi par vārda, uzvārda un tautības ieraksta maiņas iesniegumu veidlapu paraugiem", svītrojot fotogrāfijai paredzēto lauku.  [4] Likuma 8. panta pirmā daļa paredz vārda vai uzvārda (vārda un uzvārda) maiņas atteikumu, ja persona ir sodīta par noziedzīga nodarījuma izdarīšanu un sodāmība nav dzēsta vai noņemta; vārda vai uzvārda (vārda un uzvārda) ieraksta maiņas iemesls neatbilst likumā minētajiem iemesliem; nav iesniegti visi nepieciešamie dokumenti.  Savukārt Likuma 8. panta otrā daļa paredz tautības ieraksta maiņas atteikumu, ja persona pēc pilngadības sasniegšanas tautības ierakstu jau ir mainījusi; dokumenti nepierāda personas radniecības saites un radniecības pakāpi ar personu, kuras tautību tā vēlas iegūt; nav iesniegti visi nepieciešamie dokumenti.  Tā kā par vārda, uzvārda un tautības ieraksta maiņu ir noteikta valsts nodeva, kas iemaksājama valsts pamatbudžetā, Likumprojekts paredz precizēt Likuma 8. panta pirmo un otro daļu, paredzot vārda vai uzvārda (vārda un uzvārda) un tautības ieraksta maiņas atteikumu, ja netiek samaksāta valsts nodeva.  [5] Šobrīd par vārda, uzvārda vai tautības ieraksta maiņu maksājama valsts nodeva 71,14 *euro* apmērā, kas noteikta Likuma 9. panta pirmajā daļā.  Lai atvieglotu nodevas aprēķinu un samaksu iesnieguma iesniedzējiem, Likumprojektā tiek mainīta valsts nodeva, noapaļojot summu uz veseliem *euro*. Atbilstoši minētajam paredzēts, ka turpmāk valsts nodeva par vārda, uzvārda vai tautības ieraksta maiņu būs 71 *euro.* Valsts nodevas izmaiņu ietekme uz ieņēmumu samazinājumu valsts un pašvaldību budžetos ir vērtējama kā nebūtiska, nepārsniedzot 200 *euro*.  [6] Likuma 11. pantā uzskaitīts, kādi civilstāvokļa aktu reģistri (nodaļā Latvijā un ārvalstīs sastādīti civilstāvokļa aktu reģistri, pie garīdzniekiem noslēgto laulību sastādītie reģistri) jāpapildina un kādām iestādēm nosūtāms paziņojums par spēkā stājušos lēmumu par atļauju mainīt vārdu vai uzvārdu (vārdu un uzvārdu) vai tautības ierakstu.  Praksē informācija par vārda vai uzvārda (vārda un uzvārda) vai tautības ierakta maiņu iestādēm, kas minētas Likuma 11. pantā, netiek sūtīta ņemot vērā normatīvos aktus, kā arī lietderības apsvērumus.  Ministru kabineta 2011. gada 15. februāra noteikumu Nr. 131 "Iedzīvotāju reģistrā iekļauto ziņu aktualizēšanas kārtība" (turpmāk – Noteikumi Nr. 131) 4. punktā noteikts, ka Departaments Iedzīvotāju reģistrā sniedz ziņas par tautības ieraksta maiņu, papildinājumiem un labojumiem civilstāvokļa aktu reģistru ierakstos, kas saistīti ar personas, tās vecāku vai laulātā vārda vai uzvārda (vārda un uzvārda) maiņu, personas, tās vecāku vai laulātā tautības ieraksta maiņu.  Attiecīgi visām valsts iestāžu datu bāzēm, kas ir sasaistītas ar Iedzīvotāju reģistru, ir pieejama aktuālā informācija, kas nepieciešama personas identifikācijai. Līdz ar to nav nepieciešams vēl veikt papildinājumu civilstāvokļa aktu reģistros par personas vārda vai uzvārda (vārda un uzvārda) vai tautības ieraksta maiņu. Papildus arī Ministru kabineta 2013. gada 3. septembra noteikumos Nr. 761 "Noteikumi par civilstāvokļa aktu reģistriem" netiek paredzēts veikt papildinājumus civilstāvokļa aktu reģistra ierakstos par pilngadīgas personas vārda vai uzvārda (vārda un uzvārda) maiņu pamatojoties uz administratīvo aktu, proti, Departamenta lēmumu. Savukārt par nepilngadīgajām personām izmaiņas civilstāvokļa aktu reģistra ierakstos veic Departaments, kā tas ir noteikts Noteikumos Nr. 131.  Ja personas civilstāvokļa aktu reģistra ieraksts sastādīts ārvalstīs, izmaiņas civilstāvokļa aktu reģistrā nosaka konkrētās valsts, kurā attiecīgais reģistra ieraksts ir sastādīts, normatīvais regulējums. Līdzšinējā prakse liecina, ka ārvalsts iestāde neveic izmaiņas par personas vārda vai uzvārda (vārda un uzvārda) vai tautības ieraksta maiņu civilstāvokļa akta ierakstā, pamatojoties uz Latvijas iestādes paziņojumu. Līdz ar to sūtīt paziņojumus nav lietderīgi.  Civillikuma 58. pantā noteikts, ka garīdznieki par katru noslēgtu laulību četrpadsmit dienu laikā laulību reģistram vajadzīgās ziņas sūta tai nodaļai, kuras teritorijā laulāšana notikusi. Nodaļa, saņemot šo informāciju, sastāda laulības reģistru par garīdznieku noslēgto laulību. Ja personām nepieciešama atkārtota laulības apliecība, to var izsniegt tikai nodaļa, pārstāvniecība vai Departaments, bet ne garīdznieks. Ņemot vērā minēto, garīdzniekiem nav nepieciešams sūtīt paziņojumu par personas vārda vai uzvārda (vārda un uzvārda maiņu).  Ministru kabineta 2014. gada 23. septembra noteikumu Nr. 563 "Noteikumi par ziņu sniegšanu un saņemšanu no Sodu reģistra, valsts nodevas apmēru un izziņas noformēšanas prasībām" 19.1. apakšpunktā noteikts, ka Pilsonības un migrācijas lietu pārvalde Sodu reģistrā iekļauj ziņas par Sodu reģistrā iekļauto fizisko personu datu maiņu, norādot personas koda, vārda (vārdu) vai uzvārda maiņas datumu, personas kodu, vārdu (vārdus) un uzvārdu pēc maiņas. Līdz ar to jau kopš 2015. gada nodaļas ziņas par personas vārda vai uzvārda (vārda un uzvārda) maiņu Iekšlietu ministrijas Informācijas centram nesniedz.  Ņemot vērā iepriekš minēto, Likumprojektā paredzēts izslēgt Likuma 11. pantu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attieksies uz Latvijas pilsoņiem, Latvijas nepilsoņiem, personām, kurām Latvijā piešķirts bezvalstnieka statuss, ja tās vēlēsies mainīt vārdu vai uzvārdu (vārdu un uzvārdu) vai tautības ierakstu un būs sasniegušas 15 gadu vecumu, ievērojot Likumā noteiktos izņēmumus, tāpat regulējums attieksies uz nodaļām, pārstāvniecībām, garīdzniekiem, Ārlietu ministriju, Iekšlietu ministrijas informācijas centru, Pilsonības un migrācijas lietu pārvaldi un Departamentu. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies personām, kuras vēlēsies mainīt vārdu vai uzvārdu (vārdu un uzvārdu) vai tautības ierakstu, jo tiek paplašinātas iesnieguma iesniegšanas iespējas. Personām ietaupīsies laika un iespējamie finanšu resursi, jo, piemēram, personām ārvalstīs vairs nebūs jāmēro simtiem kilometru līdz tuvākajai pārstāvniecībai. Tāpat personām turpmāk vairs nebūs jāiesniedz fotogrāfija, tādējādi atvieglojot iesnieguma aizpildīšanu.  Administratīvais slogs samazināsies nodaļām un pārstāvniecībām, jo turpmāk iesniegumu par vārda vai uzvārda (vārda un uzvārda) vai tautības ieraksta maiņu varēs iesniegt arī Departamentā. Nodaļas un pārstāvniecības ietaupīs finanšu resursus, kas saistās ar vārda vai uzvārda (vārda un uzvārda) vai tautības ieraksta maiņas lietas pārsūtīšanu Departamentam lēmuma pieņemšanai (pasta izdevumi). Tāpat administratīvais slogs samazināsies nodaļām ietaupot gan laika, gan finanšu resursus, ņemot vērā, ka ar Likumprojektu tiek izslēgts Likuma 11. pants, proti, nodaļām nevajadzēs sūtīt paziņojumus ārvalsts kompetentajām iestādēm, ja papildināmais reģistrs atrodas ārvalstīs un garīdzniekiem (Sodu reģistram un Pilsonības un migrācijas lietu pārvaldei jau šobrīd netiek sūtīta informācija par vārda vai uzvārda (vārda un uzvārda) vai tautības ieraksta maiņu). |
| 3. | Administratīvo izmaksu monetārs novērtējums | Ņemot vērā, ka ar Likumprojektu tiek svītrota prasība iesniegumam pievienot fotogrāfiju, personām samazināsies administratīvās izmaksas, jo turpmāk tā nebūs jāiesniedz. Nodaļām samazināsies informācijas saņemšanas apjoms, savukārt Departamentam mazināsies informācijas uzglabāšanas apjoms, jo turpmāk nebūs jāglabā fotogrāfija, kas pievienota iesniegumam.  Kopējo izmaksu samazinājumu aprēķināt nav iespējams.  Pārējām Likumprojektā ietvertajām normām nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams grozīt Ministru kabineta 2009. gada 22. septembra noteikumus Nr. 1079 "Noteikumi par vārda, uzvārda un tautības ieraksta maiņas iesniegumu veidlapu paraugiem", svītrojot fotogrāfijai paredzēto lauku. |
| 2. | Atbildīgā institūcija | Tieslietu ministrija. |
| 3. | Cita informācija | Valsts nodevas administrācijai ir pienākums uzskaitīt visus tās administrējamos valsts nodevu veidus, kas ietverti Valsts nodevu uzskaitījuma sarakstā. Ņemot vērā minēto, valsts nodevu uzskaitījuma saraksts jāpapildina par vārda, uzvārda un tautības ieraksta maiņas valsts nodevu, ja iesniegums iesniegts Departamentā. Valsts nodevas administrācija par vārda, uzvārda un tautības ieraksta maiņas valsts nodevu būs Tieslietu ministrija. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), kuras piemērošana tika uzsākta 2018. gada 25. maijā. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5. panta 1. punkta b) apakšpunkts | 3. panta otrā daļa | Pārņemts pilnībā | Stingrākas prasības nav paredzētas |
| 5. panta 1. punkta c) apakšpunkts | 3. panta otrā daļa | Pārņemts pilnībā | Stingrākas prasības nav paredzētas |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ņemot vērā, ka regula ir tieši piemērojama, tajā nav paredzētas izvēles iespēja attiecībā uz ieviešanu.  Eiropas Parlamenta un Padomes 2016. gada 27. aprīļa regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktas stingrākas datu apstrādes un aizsardzības prasības. Minētās regulas 5. pantā noteikti personas datu apstrādes principi.  Atbilstoši minētā panta 1. punkta b) un c) apakšpunktā noteiktajiem principiem – nolūka ierobežojuma principam un datu minimizēšanas principam, tiek precizēta Likuma noma, svītrojot prasību vārda vai uzvārda (vāra un uzvārda) maiņas iesniegumam pievienot fotogrāfiju, jo lēmuma pieņemšanai par vārda vai uzvārda (vārda un uzvārda) maiņu tā nav nepieciešama. Šāda apjoma datu apstrādi turpmāk veikt nav nepieciešams. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Likumprojektu un dotu iespēju izteikt viedokli, Likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Likumprojekts 2020. gada 18. decembrī publicēts Tieslietu ministrijas tīmekļvietnē sadaļā "Sabiedrības līdzdalība" <https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-varda-uzvarda-un-tautibas-ieraksta-mainas-likuma-izstrades-procesa-lidz-2021-gada-1-janvarim>,nodrošinot iespēju sabiedrības pārstāvjiem izteikt viedokli rakstiski līdz 2021. gada 1. janvārim atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam. Valsts kancelejas tīmekļvietnē sadaļā "Sabiedrības līdzdalība" <https://mk.gov.lv/content/ministru-kabineta-diskusiju-dokumenti> 2020. gada 18. decembrī ievietots paziņojums par iespēju sabiedrības pārstāvjiem izteikt viedokli par Likumprojektu.  Papildus, Likumprojekta izstrādes gaitā par Likumprojekta saturu informētas lielākās nodaļas, kuras ir paudušas atbalstu Likumprojektam. |
| 3. | Sabiedrības līdzdalības rezultāti | Sabiedrības pārstāvju viedokļi par Likumprojektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, nodaļas, pārstāvniecības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju.  Nodaļu darba uzdevumi tiek samazināti,  Izslēdzot Likuma 11. pantu, uzdevumu apjoms sašaurinās dzimtsarakstu nodaļām, jo vairs nebūs par vārda vai uzvārda (vārda un uzvārda) maiņu jāpaziņo garīdzniekiem un ārvalsts iestādēm, kurās glabājas civilstāvokļa aktu reģistri. Attiecībā uz Soda reģistru, Pilsonības un migrācijas lietu pārvaldes Iedzīvotāju reģistru, kā arī Ārlietu ministrijas Konsulāro departamentu, jau šobrīd informācija netiek sūtīta. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Golovacka 67830680

Zane.Golovacka@tm.gov.lv

Frēliha 67830688

Liga.Freliha@tm.gov.lv